b'\n_START_ARTICLE_\nH\xc3\xa5vedalen\n_START_PARAGRAPH_\nH\xc3\xa5vedalen er en liten grensebygd i Skee i Str\xc3\xb6mstad kommune. Gjennom denne bygda gikk trolig en av de eldste ferdselsveiene nordover langs kysten i tiden f\xc3\xb8r det ble utbygget ferjer og senere bruer over Svinesund._NEWLINE_P\xc3\xa5 kart fra 1661 er stien eller kjerreveien gjennom dalen inntegnet litt syd for der landeveien g\xc3\xa5r idag. Denne veien forbandt Skeebygden og Str\xc3\xb6mstad med Berby i Enningdalen (senere Idd og s\xc3\xa5 Halden kommune). I 1883 ble en bedre vei bygget ut, og i H\xc3\xa5vedalen ble det samtidig bygget ut en tollstasjon. Denne var da den aller f\xc3\xb8rste tollstasjonen langs grensen, ikke etter alder, men regnet etter avstand fra riksgrensens begynnelse ved Iddefjorden. Tollstasjonen l\xc3\xa5 i et uanselig lite hus p\xc3\xa5 svensk side av grensen, og var der i bruk frem til 1962._NEWLINE_H\xc3\xa5vedalen var p\xc3\xa5 denne tiden et livskraftig sentrum som blant annet levet av grensehandel. Svenskene hadde her en Konsumaff\xc3\xa4r som f\xc3\xb8rst ble nedlagt i 1960, noe tid etter at Svinesundsbroen hadde overtatt nesten all trafikk over grensen. N\xc3\xa6rheten til steinhoggermilj\xc3\xb8ene man fant langs Iddefjorden, p\xc3\xa5 svensk side blant annet Krokstrand, hadde tidligere gitt en viss handelsmessig trafikk over H\xc3\xa5vedalen, selv om utskipning av gatestein og annen stein naturlig nok gikk sj\xc3\xb8veien._NEWLINE_Veien, p\xc3\xa5 norsk side fylkesvei 102, er en av de f\xc3\xa5 veier man reiser vestover for \xc3\xa5 komme fra Norge til Sverige._NEWLINE_Den merkede vandringsleden Bohusleden krysser H\xc3\xa5vedalen.'